Source: http://rovaniemi.cloudnc.fi/fi-FI/Toimielimet/Tarkastuslautakunta/Kokous_1242018/Raportointi_asiantuntijapalveluista(25683)
Timestamp: 2019-01-18 00:10:28+00:00
Document Index: 16150324

Matched Legal Cases: ['§ 40', '§ 56', '§ 148', '§ 35', '§ 37', '§ 38', '§ 39', '§ 41', '§ 42', '§ 43']

Raportointi asiantuntijapalveluista | Rovaniemi
Kokous 12.4.2018
Raportointi asiantuntijapalveluista
Tarkastuslautakunta, kokous 12.4.2018
§ 40 Raportointi asiantuntijapalveluista
Tarkastuslautakunta, 15.3.2018
Tarkastuslautakunta on saanut pyytämänsä lausunnot 28.2.2018 mennessä kaupunginhallitukselta ja liikelaitoksen johtokunnalta.
Tarkastuslautakunta käy läpi kaupunginhallituksen ja liikelaitoksen johtokunnan esittämät lausunnot. Lautakunta keskustelee asiasta ja merkitsee lausunnot tiedoksi.
Lautakunta huomioi vastaukset kaupunginvaltuustolle annettavassa vuoden 2017 arviointikertomuksessa.
Lautakunta merkitsi annetut lausunnot tiedoksi, ja päätti huomioida vastaukset vuoden 2017 arviointikertomuksessa.
Lautakunta päätti jatkaa asian käsittelyä 12.4.2018 pidettävässä kokouksessa.
Tarkastuslautakunta on todennut aiemmat tilaliikelaitokseen kohdistuneet selvitykset ja tilintarkastajan tekemät tarkastukset. Ensimmäinen tarkastus koski vuosia 2010–2012 (TarkLtk 24.10.2012 § 56). Toinen erillistarkastus kohdentui Lappia-talon peruskorjaukseen ja laajennukseen. Kolmas tarkastus ulottuu lokakuuhun 2017 saakka (TarkLtk 20.12.2017 § 148).
Tilaliikelaitoksella sekä liikelaitoksen johtokunnalla on kuluneiden vuosien aikana ollut riittävästi tietoa ja perusteita korjaaviin toimiin taloushallinnossa. Tieto epäkohdista on raporteilla saatettu kaupungin johdolle/kaupungin talousjohdolle. Esimerkiksi sopimusten hallintaan sekä kirjauksiin liittyvät epäkohdat ovat jatkuneet.
Tilakustannukset ovat kohdistuneet osittain väärin eri toimielimille. On mahdollista että tältä osin kirjanpito tuottaa yhä virheellistä tietoa paitsi kaupungin eri toimialojen tuloksellisuuden osalta, mutta myös valtionosuuslaskelmien perustaksi.
Mikäli tilakustannusten kohdentuminen jää virheelliseksi kuluvan vuoden sekä vuoden 2019 tilinpäätökseen, johtaa se sote- ja maakuntauudistuksen toteutuessa kustannusjaon virheisiin kaupungin ja perustettavan maakunnan välillä.
Tarkastuslautakunta esitti vuoden 2016 arviointikertomuksessa huolen hajautetun konsernitalouden järjestelyistä (s. 11) ja konsernitalouden heikosta asemasta. Lautakunta piti keskitetyn konsernitalouden malliin siirtymistä välttämättömänä: Tällöin toimintaprosessit ovat vakioidut ja aikataulut täsmälliset, päällekkäinen työ on minimoitu, rahoituksen näkökulma on mukana, riskejä on minimoitu jne.
Kaupunginhallituksen nyt antamasta vastauksesta käy ilmi, että sillä ei ole ollut riittäviä edellytyksiä puuttua itsellisen liikelaitoksen taloushallinnon toimiin. Vastauksessa kaupunginhallitus tuo esille keskitetyn taloushallinnon edut. Näitä osin näkemykset ovat samansuuntaisia tarkastuslautakunnan esittämän kanssa.
Tarkastuslautakunta pitää tilaliikelaitoksen ilmoittamia korjaavia toimia aiheellisena ja välittömiä toimia edellyttävinä.
Kaupunginhallituksen lausuntoa tilahallinnan järjestelyistä tarkastuslautakunta pitää perusteltuna. Tarkastuslautakunta suosittaa ensisijaisena ja välittömänä toimena taloushallinnon keskittämistä kaupunginhallituksen esittelytekstin suuntaisesti.
Tarkastuslautakunta pitää riskinä, jos kaupunginhallituksessa esiteltyjen organisatoristen toimenpiteiden toteuttaminen lykkääntyy ensi valtuustokaudelle (1.6.2021-) saakka.
Tarkastuslautakunta saattaa tämän päätöksen tiedoksi kaupunginhallitukselle sekä tilaliikelaitoksen johtokunnalle.
Tarkastuslautakunta keskusteli asiasta ja päätti esittelijän esityksen mukaisesti.
Lautakunta päätti saattaa tämän päätöksen tiedoksi kaupunginhallitukselle sekä tilaliikelaitoksen johtokunnalle.
§ 35 Työjärjestyksen hyväksyminen
§ 37 Salassa pidettävien päätösten arviointi 2017
§ 38 Rovaniemen kaupungin tilinpäätös ja toimintakertomus vuodelta 2017, tarkastuslautakunnan käsittely
§ 39 Tarkastuslautakunnan talousarvio 2018
§ 41 Arviointikertomus 2017, luonnos 12.4.2018
§ 42 Hinku- ja Väppi-hankkeet, tarkastuslautakunnan lausunto
§ 43 Tarkastuslautakunnan kokoukset 06-12/2018